Okresná prokuratúra Považská Bystrica 
Ľ. Štúra 1, 017 01 Považská Bystrica 1 	

Sp. zn. : Pv 254/14/3306	Považská Bystrica, 27.5.2015
EEČ : 2-26-57-2015

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Považská Bystrica
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Považská Bystrica zo dňa 29.4.2014, spisová značka Pv 254/14/3306, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
potom, čo v presne nezistenom čase po 23.00h dňa 24.02.2014 v Obci Lednické Rovne, okres Púchov, mu presne nezistený muž, vystupujúci pod menom Michal, dal plastovú injekčnú striekačku Chirana so zataveným koncom, obsahujúcu bielu kryštalickú látku, ako odmenu za odvoz motorovým vozidlom do Obce Lednické Rovne, okres Púchov, túto prechovával vo voľne prístupnom priečinku, ktorý sa nachádza vedľa ručnej brzdy, v osobnom motorovom vozidle zn. Honda Civic, do 01.20 h. dňa 25.02.2014, kedy v Púchove, na ulici Gorazdovej,  bol kontrolovaný príslušníkmi Okresného riaditeľstva PZ Považská Bystrica, ktorým po výzve dobrovoľne vydal 1 ks plastovej injekčnej striekačky, obsahujúcej bielu kryštalickú látku, a následným znaleckým skúmaním bolo zistené, že v plastovej injekčnej striekačke bol hydrochlorid metamfetamínu o hmotnosti 0,05 g, s obsahom metamfetamínu v množstve väčšom ako 20mg, ktoré množstvo zodpovedá najmenej jednej obvykle jednorázovej dávke na použitie, pričom metamfetamín je v zmysle zák. NR SR č. 139/1998 Z.z. o omamných látkach, psychotropných látkach a prípravkoch, v znení neskorších predpisov a jeho príloh zaradený do II. skupiny psychotropných látok

Uznesením prokurátora Okresnej prokuratúry Považská Bystrica zo dňa 29.4.2014, spisová značka Pv 254/14/3306, bola určená obvinenému skúšobná doba v trvaní 12 mesiacov.
Odôvodnenie:
XXXXX prokuratúry Považská Bystrica uznesením sp. zn. Pv 254/14/3306-9 zo dňa 29.04.2014 podľa § 216 ods. 1 písm. a/, b/, c/ Tr. por. podmienečne zastavila trestné stíhanie proti obv. XXXXX za prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1 Tr. zák., ktorý spáchal na tom skutkovom základe, ako je uvedené vo výrokovej časti tohto uznesenia.

	Pri rozhodnutí o podmienečnom zastavení trestného stíhania bola obv. XXXXX podľa § 216 ods. 2 Tr. por. určená skúšobná doba v trvaní dvanásť (12) mesiacov, ktorá začala plynúť právoplatnosťou uznesenia o podmienečnom zastavení trestného stíhania.

Uznesenie o podmienečnom zastavení trestného stíhania nadobudlo právoplatnosť u obv. XXXXX dňa 06.05.2014, kedy mu začala plynúť aj určená skúšobná doba, ktorá uplynula dňom 06.05.2015.

Po skončení určenej skúšobnej doby boli k osobe obv. XXXXX zabezpečené správy z Okresného riaditeľstva PZ, Odboru kriminálnej polície Považská Bystrica, z Obvodného oddelenia PZ Púchov, z Okresného úradu, Odboru všeobecnej vnútornej správy Považská Bystrica, z Obce Mojtín a tiež bol zabezpečený odpis registra trestov na obvineného.

	Z týchto zabezpečených správ a odpisu registra trestov je zrejmé, že obv. XXXXX nebol doposiaľ riešený priestupkovom konaní. XXXXX nebol právoplatne odsúdený za úmyselný trestný čin a tiež nebolo proti nemu podmienečne zastavené trestné stíhanie, prípadne schválený zmier a zastavené trestné stíhanie za iný trestný čin, spáchaný v skúšobnej dobe podmienečného zastavenia trestného stíhania. 

	Podľa § 217 ods. 1 Tr. por., ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

	Obvinený XXXXX v priebehu skúšobnej doby podmienečného zastavenia trestného stíhania viedol riadny život, čo je zrejmé zo zabezpečených listinných podkladov. 

	S prihliadnutím na tieto skutočnosti u obv. XXXXX teda boli jednoznačne splnené podmienky stanovené  v § 217 ods. 1 Tr. por., a preto som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Anna Grittersová
prokurátorka